**Opsummering NMPA-LMST interessentmøde, 14. juni 2019**

Efter velkomst fra Udenrigsministeriet gav Lægemiddelstyrelsen en status på samarbejdet med National Medical Products Administration (NMPA) og underliggende myndigheder. De seneste aktiviteter i det strategiske sektorsamarbejde var en workshop om kvalitetsdokumentationen i kliniske forsøg afholdt i Beijing i marts og en workshop om rammerne for medicinsk udstyr i hhv. Kina og Danmark afholdt i Beijing i april. Planlægningen af sommerens og efterårets aktiviteter var i fuld sving. Uden for det strategiske sektorsamarbejde bidrog Lægemiddelstyrelsen til afklaring af konceptet indehaver af markedsføringstilladelse ved i marts at deltage i et internationalt seminar i Beijing med deltagelse af medlemmer af Folkekongressens lovudvalg og det kinesiske justitsministerium.

Derefter informerede den danske ambassade i Beijing om:

* strategiske sektorsamarbejder generelt,
* seneste skridt i ændring af den kinesiske lægemiddellov,
* relevante nye lovændringer og nye vejledninger,
* ændringer i ledelsen af State Market Regulatory Administration og
* beskyttelse af immaterialrettigheder relevante for lægemiddelområdet i Kina.